Diari Oficial de la Generalitat Valenciana


Sumari del DOGV 5355, del 27-09-2006 (2006/10765)

Informació pública del projecte de reparcel·lació forçosa del sector de sòl urbanitzable industrial sector Llombai-Monges (NPI-6) SUR-I-4 del Pla General d'Ordenació Urbana de Burriana.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   5355

Data del DOGV
:   27-09-2006

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2006/10750


Organisme emissor
:   Urbanizadora Llombai, SL

Tipus de document
:   Anunci

Informació pública del projecte de reparcel·lació forçosa del sector de sòl urbanitzable industrial sector Llombai-Monges (NPI-6) SUR-I-4 del Pla General d'Ordenació Urbana de Burriana. [2006/F10199]  
Per mitjà d'este anunci se li notifiquen els punts següents:  
Primer. El Ple de l'Ajuntament de Burriana, en la sessió de 3 d'abril del 2003, va aprovar provisionalment el programa d'actuació integrada per al desenvolupament del sector Llombai-Monges, i va adjudicar provisionalment la condició d'agent urbanitzador a la mercantil Urbanizadora Llombai, SL, amb les modificacions introduïdes en acord del Ple de 15 de juliol del 2004. El programa esmentat es va aprovar i adjudicar definitivament en la sessió plenària de 2 de desembre del 2004.  
Segon. El dit programa conté les determinacions que, en compliment del que establix l'article 177.1, en relació amb el 166.1 de la Llei Valenciana 16/2005, Urbanística Valenciana, s'indiquen tot seguit:  
a) La parcel·la mínima edificable és de 800 m².  
b) L'aprofitament subjectiu total del sector és de 265.785,69 m²/t.  
c) Per a obtindre l'adjudicació d'una finca de resultat independent la superfície mínima de sòl aportat és d'1.125,80 m² (Havent d'adquirir en este cas el 15% de la parcel·la adjudicada per mitjà de la corresponent indemnització econòmica per excés d'adjudicació al correspondre-li a esta superfície un dret a l'adjudicació del 85% de la parcel·la mínima).   
d) L'import total de les càrregues d'urbanització del programa és de 09.681.620 € IVA inclòs. El dit import no inclou les indemnitzacions per construccions, plantacions i la resta d'elements incompatibles amb el planejament.  
e) El coeficient de canvi en cas d'optar per la modalitat retributiva de pagament de les obres d'urbanització en terreny és de 60,58% m², pagant la part corresponent a l'IVA en diners, o del 64,62% si s'opta per pagar el dit tribut també en terrenys.  
f) El programa preveu la retribució en metàl·lic per part del propietari que no manifeste expressament el contrari, i l'agent urbanitzador està obligat a acceptar fins a un 30% de retribucions en terrenys. A este fi, el propietari interessat a retribuir en terrenys va haver de manifestar-ho en el termini de 10 dies a comptar de la notificació de l'aprovació del projecte d'urbanització. En tot cas serà admissible el pagament en terrenys sempre que porte causa en el mutu acord entre propietari i agent urbanitzador.  
g) Els imports a què es referix esta notificació són provisionals, i seran revisats quan es determine els imports definitius dels gastos variables a què es referix l'article 126.j) LUV, si bé no existix de forma preliminar previsió alguna de repercussió de gastos de la dita índole. S'estima inicialment que el total d'indemnitzacions del sector per construccions, plantacions a demolir i la resta de drets a extingir o activitats a cessar o traslladar per la seua incompatibilitat amb el planejament suposarà una repercussió de 4,7423 € per cada metre quadrat de sòl aportat, la qual cosa es concretarà en la liquidació definitiva de la reparcel·lació.  
h) A les finques de referència els correspon de forma individualitzada una indemnització per construccions, plantacions o drets a extingir o activitats a cessar o traslladar per la seua incompatibilitat amb el planejament que s'executa de . €. El propietari haurà de formular respecte d'això les al·legacions documentals que tinga per convenient durant el període d'informació pública.  
i) El propietari té l'obligació legal de manifestar les situacions jurídiques que afecten les finques de la seua propietat i facilitar la documentació necessària per a identificar-les, qualificar-les i, si és el cas valorar-les.  
Tercer. Per la present, i d'acord amb el que disposa l'article 177 LUV, se sotmet a exposició pública per un termini d'un mes, a comptar de la publicació de l'edicte en el DOGV, el projecte de reparcel·lació forçosa del sector de sòl urbanitzable industrial Llombai-Monges de Burriana i la certificació de domini i càrregues emesa pel Registre de la Propietat per al dit àmbit, durant el termini de la qual es trobarà a la seua disposició per a ser consultat en l'Ajuntament de Burriana, on podrà formular les al·legacions i cursar els requeriments que considere oportú.   
Durant el període esmentat, els que figuren com a titulars de drets en proindivís, podran cursar els requeriments per a la seua dissolució a què es referix l'article 174.4 LUV, en la forma prevista en el dit article, a fi de substituir les quotes de condomini previstes en el projecte amb indemnitzacions en metàl·lic.  
De la mateixa manera i termini podran cursar-se requeriments per a determinar si correspon pagar o cobrar la indemnització d'aquells propietaris per als quals el projecte tinga prevista una indemnització substitutòria d'adjudicació, d'acord amb el que preveu l'article 174.5 LUV.  
Quart. Contra l'acord d'aprovació definitiva del programa podrà interposar, potestativament, recurs de reposició en el termini d'un mes davant del Ple de l'ajuntament, o directament recurs contenciós administratiu davant del Tribunal Superior de Justícia de la Comunitat Valenciana. També podrà recórrer els actes que es produïsquen en aplicació d'este i, al seu torn, indirectament a través d'estos el propi programa sempre que la impugnació dels actes d'aplicació es base en el fet este no siga d'acord amb dret.  
Quint. Existixen en la parcel·la de referència edificacions consolidades, per la qual cosa se li fa saber els drets que en el capítol III del títol I de la LUV es conté un règim especial per a aquells supòsits en què se li aplique.  
Sext. El conveni subscrit entre l'agent urbanitzador i l'ajuntament és del següent tenor literal:  
«Burriana, 4 de febrer del 2005  
Davant meu, Iluminada Blay Fornás, secretària general de l'Ajuntament de Burriana,  
Reunits  
D'una part, Alfonso Ferrada Gómez, alcalde president de l'Ajuntament de Burriana.  
I d'una altra part, Enrique Granell Doñate, major d'edat, amb domicili als efectes del present conveni al camí d'Onda, 45 .baix, de la ciutat de Burriana, i NIF 88.323.112-I.  
Intervenen  
Alfonso Ferrada Gómez com a alcalde president de l'Ajuntament de Burriana.  
Enrique Granell Doñate com a legal representant de la mercantil Urbanizadora Llombai, SL, segons facultats derivades de l'escriptura de constitució de societat de responsabilitat limitada, atorgada en data de 27 de març de 2001 davant de la notària de Castelló de la Plana, Inmaculada Nieto Aldea, amb el número 689 del seu protocol.  
Els compareixents es reconeixen capacitat suficient per a contractar, i en virtut d'esta,  
Exposen  
I. Antecedents  
Primer. L'Ajuntament de Burriana, després de la corresponent informació pública i l'estudi de les al·legacions presentades, va aprovar en sessió plenària el Pla General d'Ordenació Urbana de Burriana, en l'actualitat vigent.  
Segon. Amb els informes favorables de les administracions sectorials afectades, la Comissió Territorial d'Urbanisme de Castelló, va acordar, en sessió de 21 d'abril de 1995, aprovar el Pla General d'Ordenació Urbana de Burriana. Aprovat definitivament el 10 de maig de 1995.  
Tercer. L'àrea a desenvolupar és el sector industrial-Monges, del PGOU de Burriana, i comprén una part de sòl qualificat pel Pla General d'Ordenació urbana com urbanitzable, connex al nucli urbà de la població.  
Quart. El promotor ha considerat convenient optar a la designació per part de l'administració com a agent públic responsable d'executar la urbanització o urbanitzador, de l'actuació integrada sector industrial Llombai-Monges del PGOU de Burriana, amb l'objectiu de desenvolupar, gestionar, i urbanitzar l'àrea afectada per esta, imbricant d'esta manera la trama de la zona, i obtenint el corresponent sòl de destí públic.  
1. Distribució de la propietat  
Els terrenys que s'inclouen dins de l'àmbit d'actuació comprenen una superfície de 508.638 metres quadrats, que es troba repartida entre els propietaris registrals, de parcel·lació dispersa.  
2. Objectius i fins  
Primer. En previsió del desenvolupament urbanístic del programa d'actuació integrada, es presenta la següent proposta de programa per al desplegament i execució del sector industrial Llombai-Monges, del PGOU de Burriana.  
El dit programa es va a dur a terme per mitjà de gestió indirecta, assumint la mercantil Urbanizadora Llombai, SL, l'adjudicació d'este com a urbanitzador. L'article 32.C de la LRAU preveu en estos supòsits la necessitat la firma d'un conveni urbanístic.  
En virtut de tot l'anterior,   
Estipulen:  
1r. Condició d'urbanitzador.  
El promotor, en la seua condició d'adjudicatari del programa en pública competència, assumirà la gestió indirecta de la seua execució, adquirint la condició d'urbanitzador.  
2n. Obres d'urbanització a realitzar  
L'urbanitzador es compromet a realitzar les obres d'urbanització que preveja el projecte d'urbanització que aprovarà l'ajuntament, i serà responsable de finançar el cost de les inversions, instal·lacions, obres i compensacions necessàries per a executar el programa.  
Igualment es compromet a executar les obres d'urbanització proposades com a millores del sector en la proposició economicofinancera, sempre que es complisquen prèviament els condicionants allí indicats.  
3r. Terminis.  
L'urbanitzador es compromet a la redacció del projecte d'urbanització, i a la seua presentació davant de l'ajuntament en el termini de tres mesos a comptar de la notificació de l'aprovació definitiva d'este programa i la consegüent adjudicació de la condició d'agent urbanitzador de l'actuació.  
Quant al projecte de reparcel·lació, l'urbanitzador es compromet a la seua presentació en el termini de quatre mesos des de l'endemà d'aquell en què se li notifique l'aprovació definitiva del projecte d'urbanització.  
3.1. Execució de les obres.  
L'urbanitzador es compromet a iniciar les obres en el termini de tres mesos des de la inscripció en el Registre de la Propietat del projecte de reparcel·lació. Les obres hauran de quedar concloses en el termini de dèsset mesos a comptar de l'endemà de l'alçament de l'acta de replantejament. S'adjunta al present conveni urbanístic programa detallat de les fases i temps estimat d'execució de les obres d'urbanització.  
Suspensió del còmput dels terminis. El còmput del termini se suspendrà automàticament en el supòsit de força major a què fa referència l'article 144 del Text Refós de la Llei de Contractes de les Administracions Públiques.  
Pròrrogues. Podran sol·licitar-se per l'urbanitzador i acordar-se per l'ajuntament, quan de forma fundada així se sol·licite Es resoldran d'acord amb la legalitat administrativa vigent.  
4t. Responsabilitat de l'urbanitzador.  
El cost de les inversions, instal·lacions, obres i compensacions necessàries per a executar el programa serà finançat per l'urbanitzador, que ho repercutirà en la propietat dels solars resultants.  
El cost estimat de les obres d'urbanització és el que figura en la proposició economicofinancera annexa.  
5é. Garanties.  
A. Garantia general de la promoció.  
L'urbanitzador assegura el compliment de les previsions del programa per mitjà de garantia financera que serà del huit per cent del cost d'urbanització previst. La garantia oferida es cancel·larà automàticament quan estiguen rebudes les obres d'urbanització.  
B. Garantia de retribució.  
En fase de desenvolupament del programa, a fi d'assegurar el bon destí dels solars que l'urbanitzador pot rebre com a retribució, este presentarà davant de l'Ajuntament de Burriana, aval o garantia financera suficient o constituirà l'oportú gravamen hipotecari, per un import igual a la retribució que les motive. Als efectes previstos en l'article 66.3 LRAU, i excepte les determinacions que pogueren acordar-se amb el propietari conforme preveu l'article 66.5 del mateix text legal, si s'optara per constituir primera garantia hipotecària, l'urbanitzador podrà sol·licitar de l'ajuntament la substitució per garantia financera del mateix l'import que el corresponent a la garantia real que substituïx.  
Respecte de la garantia de retribució en metàl·lic, no obstant la possibilitat legal d'anticipar el pagament de l'obra urbanitzadora i per això prestar l'urbanitzador la garantia de retribució, a fi de procurar la millor col·laboració dels propietaris, es considera convenient que les quotes d'urbanització es giren d'acord amb les certificacions d'obra realment executada, amb uns terminis mínims d'un mes.  
C. Garantia de simultaneïtat d'obres.  
El promotor, com a agent urbanitzador podrà procedir a l'edificació de les parcel·les de la seua propietat i de les que per pacte exprés se li adjudiquen amb motiu de la seua acció urbanitzadora. Esta edificació no serà autoritzada mentre no s'haja prestat garantia de retribució.  
Per això, l'urbanitzador prestarà garantia o consolidació íntegra de les obres d'urbanització, necessaris per a convertir la parcel·la en solar (art. 73 LRAU).  
En el mateix sentit, qualsevol propietari, l'immoble del qual puga estar perfectament definit d'acord amb l'adjudicació que li corresponga en la reparcel·lació, i després de la corresponent audiència prèvia de l'agent urbanitzador i la prestació de fiança de l'import íntegre del cost de les obres d'urbanització necessàries, llevat que estes estigueren ja avalades, podrà construir la seua parcel·la.  
6é. Relacions amb els propietaris.  
Les relacions de l'urbanitzador amb els propietaris, que preveu l'article 29.9 de la LRAU, es regiran pel que establix la proposició economicofinancera, la qual s'adjunta annexa com a part integrant del conveni.  
7é. Relacions entre l'adjudicatari i l'ajuntament.  
L'administració exercirà les seues potestats públiques (com l'expropiació o la reparcel·lació forçosa) quan siga necessari per a desenvolupar l'actuació. L'urbanitzador pot proposar-ho, redactant els projectes tècnics i finançant els gastos que això comporte.  
En la mesura que l'ajuntament tinga l'obligació de retribuir l'urbanitzador en la proporció que represente l'excedent de les finques afectades (Art. 66.7 LRAU), este podrà optar pel pagament en terrenys o en metàl·lic, segons les seues possibilitats pressupostàries, tenint en compte que, si es manifestara la voluntat municipal de satisfer la retribució en terrenys, estos no computaran als efectes del percentatge límit del 30% fixat.  
La dita retribució inclourà la totalitat de càrregues d'urbanització a excepció del gasto relatiu a l'import de les indemnitzacions, les quals s'hauran de satisfer entre si pels propietaris, en atenció als seus drets i obligacions respecte del cost d'estes (Art. 67.2 LRAU).  
Caducitat de l'adjudicació. L'incompliment del termini d'execució d'un programa determinarà, excepte pròrroga justificada en causa de l'interés públic, la caducitat de l'adjudicació, la qual haurà de ser expressament declarada per l'ajuntament. L'adjudicatari, en el cas que incomplisca els seus compromisos, pot ser objecte de les penes contractuals previstes en el propi programa i ser, en casos greus, privat de la seua condició d'urbanitzador.  
Revocació anticipada del programa. Els adjudicataris de programes tindran dret que se'ls compense, en els termes previstos per la legislació general de contractació administrativa, per la seua revocació anticipada o quan l'inadequat exercici de les seues potestats públiques per l'administració actuant impedisca el normal desenvolupament de l'actuació.  
Variació de les previsions del programa. Les decisions públiques que alteren el desenvolupament d'una actuació integrada variant les previsions del programa comportaran les compensacions econòmiques que procedisquen per a restaurar l'equilibri econòmic de l'actuació a favor de l'administració o de l'adjudicatari. Quan estes alteracions, per la seua importància, afecten en més d'un 20 per cent el cost dels compromisos i les obligacions assumits per l'adjudicatari, es resoldrà l'adjudicació, llevat que, per l'estat de desenvolupament de l'actuació, això lesione els interessos públics o que, per a la millor satisfacció d'estos, s'arribe a acord entre les parts afectades que permeta prosseguir l'actuació.  
Altres obligacions.  
a. Cobrament de quotes d'urbanització. En particular, l'Ajuntament de Burriana, amb l'aprovació prèvia que podrà ser simultània a la del projecte de reparcel·lació, autoritzarà el cobrament de les quotes d'urbanització que pogueren generar-se.  
L'ajuntament, previ requeriment de l'urbanitzador, davant dels impagats de les quotes d'urbanització considerades individualment, iniciarà la via executiva de constrenyiment contra els propietaris deutors.  
b. Activitats i obres il·legals en l'àmbit de l'actuació.  
Si hi ha activitats econòmiques en l'interior de la unitat d'execució que no comptaren amb la preceptiva llicència d'activitat municipal, l'urbanitzador podrà instar el tancament d'estes per part de l'ajuntament, d'acord amb el que establix l'article 18 de la Llei 3/1989, d'Activitats Qualificades de la Generalitat Valenciana. Si no inicia el corresponent procediment en el termini de 15 dies des de la posada en comunicació per l'urbanitzador, l'ajuntament incorrerà en les responsabilitats corresponents pels danys i perjuís generats.  
Si hi ha construccions realitzades sense llicència i l'antiguitat del qual siga inferior a quatre anys, l'urbanitzador podrà instar l'ajuntament perquè, si no és legalitzable, es procedisca a decretar el derrocament d'estes d'acord amb la reglamentació en matèria de disciplina urbanística. Si no inicia el corresponent procediment en el termini de 15 dies des de la posada en coneixement per part de l'urbanitzador, l'ajuntament incorrerà en la responsabilitat corresponent per danys i perjuís generats.  
c. Desnonament administratiu. Una vegada aprovada definitivament la reparcel·lació i declarats terrenys de domini públic aquells que l'actuació així designe; si s'observara l'oposició per part d'algun propietari a abandonar o retirar els béns i efectes que ocupen la via pública, l'urbanitzador podrà instar l'ajuntament perquè procedisca a efectuar el pertinent desnonament administratiu d'acord amb el que preveu el títol II del Reglament de Béns de les Entitats Locals (RD 1372/86, de 13 de juny).  
8é. Prerrogatives de l'urbanitzador i drets dels propietaris.  
a. L'urbanitzador pot exercir les següents prerrogatives i facultats:  
Primera. Sotmetre a aprovació administrativa projectes d'urbanització, i pressupostos corresponents a les càrregues d'urbanització.  
Segona. A falta d'acord amb els afectats, l'urbanitzador, podrà presentar un o més projectes de reparcel·lació forçosa dins de l'àmbit de l'actuació; havent de ser oïda abans de l'aprovació definitiva del projecte presentat.  
Tercera. Oposar-se a la parcel·lació i a l'edificació en l'àmbit de l'actuació, fins al ple compliment de les previsions del programa. L'atorgament de les llicències corresponents a la parcel·lació i edificació en l'àmbit de l'actuació, estarà subjecte a audiència prèvia de l'urbanitzador, i l'administració no podrà, en conseqüència, atorgar llicències de parcel·lació o edificació en la unitat d'execució o per a terrenys sotmesos a l'actuació integrada fins que, una vegada aprovat el seu corresponent programa, es complisquen les condicions legals previstes en este per a això. És imprescindible que el titular de la parcel·la haja contribuït efectivament i proporcionalment a les càrregues de l'actuació i haja quedat garantida la urbanització de la dita parcel·la simultàniament, almenys, a la seua pròpia edificació.  
Quarta. Exigir que els propietaris li retribuïsquen pagant-li quotes d'urbanització. L'urbanitzador, en quant a perceptor de la dita retribució, tindrà la consideració legal de Junta de Compensació als efectes tributaris i registrals determinats per la legislació estatal, segons el règim reglamentari previst en els articles 157 i següents del RD 3288/1978 (Reglament de Gestió Urbanística) en tot allò que encara estiguera vigent.  
Quinta. Sol·licitar l'ocupació directa dels terrenys subjectes a reparcel·lació i necessaris per a desenvolupar les infraestructures d'urbanització, en els termes previstos per la legislació estatal, i a obtindre la corresponent autorització administrativa per a això.  
b. Els propietaris tenen reconegut dret als efectes del present conveni:  
Primer. A rebre, en tot moment, informació degudament documentada respecte als costos d'urbanització que haja d'assumir.  
Segon. A cooperar amb l'actuació en els termes establits per la llei i el programa, sempre que assumisquen els beneficis, càrregues i riscos del seu desenvolupament.  
Tercer. El propietari que contribuïsca a les càrregues de la urbanització podrà exigir de l'urbanitzador, que execute les seues responsabilitats en l'actuació, amb la diligència d'un bon empresari, i que l'administració actuant tutele aquella en els termes previstos per la llei.  
Quart. El dret dels propietaris afectats per l'actuació es determinarà en funció del seu aprofitament subjectiu.  
9é. Penalitzacions per incompliment.  
Quan l'urbanitzador, per causes imputables exclusivament a si mateix, haguera incorregut en demores injustificables respecte al compliment del termini total, l'Ajuntament de Burriana podrà optar indistintament, mitjançant un acord exprés, per la resolució del programa o per la imposició de les penalitzacions que ací es determinen.   
A. Incompliments lleus.  
Serà considerat com a lleu l'incompliment de qualsevol de les obligacions de l'urbanitzador, que produïsca com resultat una demora inferior a quatre mesos en la finalització de les obres d'urbanització previstes en el programa, sempre que esta demora siga imputable a l'urbanitzador.  
L'incompliment lleu de les seues obligacions serà sancionat amb multa de 2.715,43 euros per cada dia natural de retard, d'acord amb la proporció de 0,12 per 601,01 euros establida en l'article 95 del Text Refós de la Llei de Contractes de les Administracions Públiques. Este règim s'entén sense perjuí de l'establit en l'article 66.4 LRAU.  
B. Incompliments greus.  
Serà considerat com a greu l'incompliment de qualsevol de les obligacions de l'urbanitzador que produïsca com resultat una demora superior a quatre mesos en la finalització de les obres d'urbanització previstes en el programa, sempre que esta demora siga imputable a l'urbanitzador.  
L'incompliment greu de les seues obligacions per l'urbanitzador comportarà la resolució de l'adjudicació, amb els efectes previstos en l'article 66 de la LRAU.  
10é. Compromisos adquirits.  
A. Compromisos tècnics.  
L'urbanitzador es compromet a contractar les obres d'urbanització amb empresa amb classificació com a contractista de l'administració pública i amb capacitat suficient per a les característiques de l'obra a realitzar.  
B. Altres compromisos i millores.  
Així mateix, esta urbanitzadora es compromet a executar totes les obres incloses en el projecte d'urbanització, així com les obres per a la connexió i integració adequades de la nova urbanització amb les xarxes d'infraestructures existents. En concret:  
a. Execució de la rotonda de connexió amb la futura Ronda, situada en l'encreuament de la carretera de Nules amb el camí Monges:  
L'execució d'esta rotonda és necessària per a garantir la connexió del sector, igual que també ho és per als sectors La Joia Export o el sector NPI-5, limítrofs amb esta, de manera que la seua execució i finançament serà portada a cap inicialment per l'àmbit que primer done inici a les obres, el qual repercutirà als altres dos sectors la seua part proporcional del cost de la seua execució. Per tant, l'urbanitzador es compromet a executar, en cas de ser el primer sector a donar inici a les obres d'urbanització del sector, i amb caràcter previ o simultani a estes, a executar la rotonda esmentada en este apartat, amb dret a repercutir els costos que això genere als esmentats sectors limítrofs, als quals s'imposarà el corresponent cànon d'urbanització a què es referix l'article 80 LRAU.  
No obstant això, en el cas que algun dels dits sectors limítrofs executen amb caràcter previ la urbanització del sector, seran les que procedisquen a la seua execució i desenvolupament.  
L'obtenció dels terrenys necessaris per a efectuar el desenvolupament de la futura rotonda es durà a terme pel mateix urbanitzador. No obstant això, si no obté acord amb els propietaris, l'urbanitzador redactarà i proposarà un projecte d'expropiació d'estos a l'ajuntament, que ho tramitarà en benefici d'aquell amb sotmetiment al principi de legalitat. Els gastos de redacció de projectes, així com l'adquisició dels terrenys i els gastos de gestió, formaran part dels costos a repercutir als sectors limítrof.  
b. Terrenys externs que discorren entre el límit oest del sector La Joia Export i la rotonda de la carretera Nules-Burriana:  
Com a millores del sector, esta empresa proposa i es compromet a executar la urbanització dels terrenys .externs a l'àmbit d'actuació. que discorren entre el límit oest del sector La Joia Export (en tramitació) i la rotonda de la carretera Nules-Burriana, aconseguint així la total homogeneïtat i continuació de l'ampliació de la trama viària de la dita carretera fins a la indicada rotonda, a càrrec del pressupost expressat en el capítol IV de la proposició economicofinancera i; sempre que concórreguen prèviament dos condicionants: d'una banda, que l'Ajuntament de Burriana dispose anticipadament dels dits terrenys, a través del mètode d'expropiació o qualsevol altre apropiat per a dur a terme tal gestió, i d'un altre, que l'ajuntament acorde i aprove administrativament la gestió i execució urbanística del sector industrial La Joia Export.  
c. Urbanització de la UE D.3-3 del PGOU de Burriana:  
De la mateixa manera i com una altra millora a la urbanització del sector, la mercantil Urbasur Siglo XXI, SL, empresa col·laboradora d'Urbanizadora Llombai, SL, pretén realitzar la urbanització de la UE D.3-3 del PGOU de Burriana, i per això ambdós empreses es comprometen a la coordinació de l'execució d'ambdós sectors, garantint-se així l'adequada connexió de la part no executada de la susdita unitat amb l'actuació d'este sector.  
Així, el passat 6 d'agost del 2002 es va depositar alternativa tècnica del programa d'actuació integrada de la UE D3-3 del sòl urbà industrial del PGOU de Burriana davant de l'ajuntament de la localitat, i es va publicar la proposta en el DOGV de data 29.11.2002.   
En data 31 de juliol del 2003 s'acorda l'aprovació i adjudicació del programa a Urbasur Siglo XXI, SL, el 15 de març del 2004 es va presentar davant d'este ajuntament el corresponent programa d'urbanització que va ser aprovat posteriorment en data 18 d'octubre del 2004.  
Actualment es troba en l'elaboració del projecte de reparcel·lació.  
Amb esta proposta de millora es dóna per complida una de les bases establides per este ajuntament com a criteri preferent en la selecció de l'agent urbanitzador d'esta actuació.  
Seguix document annex I.  
ANNEX I  
De conformitat al que disposa l'article 177 LUV, se sotmet a exposició pública per un termini d'un mes, a comptar de la publicació de l'edicte en el DOGV, el projecte de reparcel·lació forçosa del sector de sòl urbanitzable industrial Llombai-Monges de Burriana i la certificació de domini i càrregues emesa pel Registre de la Propietat per al dit àmbit, durant el termini de la qual es trobarà a la seua disposició per a ser consultat tant en l'Ajuntament de Burriana, on podrà formular les al·legacions i cursar els requeriments que considere oportú, tal com s'especifica en el punt tercer del present escrit, com en la notaria d'Ana Valdivielso Gago, carrer Encarnación, 26 A, baix, de Burriana (Castelló), per mitjà d'acta de data 28 de juliol de 2006. Podrà formular davant de la dita notària les al·legacions i cursar els requeriments que considere oportú.  
Durant el dit període, els que figuren com a titulars de drets en proindivís, podran cursar els requeriments per a la seua dissolució a què es referix l'article 174.4 LUV, en la forma prevista en el dit article, a fi de substituir les quotes de condomini previstes en el projecte amb indemnitzacions en metàl·lic.  
De la mateixa manera i termini podran cursar-se requeriments per a determinar si correspon pagar o cobrar la indemnització d'aquells propietaris per als quals el projecte tinga prevista una indemnització substitutòria d'adjudicació, d'acord amb el que preveu l'article 174.5 LUV.  
Tot això es firma en senyal de conformitat en el lloc i la data indicats.»  
Burriana, 30 d'agost de 2006.. L'administrador solidari d'Urbanizadora Llombai, SL: Enrique Granell Doñate.